**Kildare** (irsk: *Cill Dara*, «Eikens kirke») er en by i grevskapet Kildare i Irland. Selv om den har gitt navn til grevskapet, er det Naas og ikke Kildare som er administrasjonsby. Byen har Kildare-katedralen, formelt Sankt Brigids katedral, bygget i årene etter 1223, historisk sett et viktig klostersamfunn som hevdes å være grunnlagt av sankt Brigid på 500-tallet. Grevskapet er kjent for hesteavl. Den store sletten Curragh på rundt 20 km2 ligger øst for byen, godt kjent for irsk hesteoppdrett og trening. Veddeløpsbanen ligger rett ved Kildare by. I henhold til folketellingen av 2016 har byen en befolkning på 8 634 innbyggere.

Byen ligger på R445, omtrent 50 kilometer vest for Dublin, nær nok til at den, til tross for at den er et regionalt senter i seg selv, har blitt en pendlerby for hovedstaden. Kildare by har gode forbindelser med tog både mot Dublin og mot det sørvestlige Irland. Den ligger også nær hovedveien N7 mellom Dublin og Limerick.

Historie
--------

### Grunnleggelse av sankt Brigid

Festningen Kildare Castle
Kildare er rik på arv og historie, og stammer fra 500-tallet, da det var stedet for den opprinnelige «Eikens kirke» og klosteret ble etter sigende grunnlagt av sankt Brigid. Dette ble en av de tre viktigste kristne stiftelsene i det keltiske Irland.

I førkristen tid lå det en helligdom viet den keltiske gudinnen Brigid (samme navn som den senere helgenen og som deler flere trekk med den førkristne gudinnen). Etter at kristendommen kom i 400-tallet og 500-tallet ble det grunnlagt et kloster. Det var et dobbeltkloster med både munker og nonner, og lå på stedet hvor katedralen ligger i dag. Klosteret var nært assosiert med klanen Uí Dúnlaige som dominerte det historiske kongedømmet Laighin. Kildare ble derfor i praksis en slags hovedstad for dette kongedømmet.

Biskop Mac Caille har blitt kreditert med vigselen (gjøre hellig) av Brigid og noen følgesvenner, hvoretter kvinnen etablerte et samfunn under et eiketre, på en høyde på kanten av Curragh. Derav navnet Cill Dara, Eikens kirke.

Steder av interesse
-------------------

Den gamle Kilcullen-kirken og rundtårnet
Kildares turistkontor og senter for kulturarven er lokalisert i Market House i Kildare. Kildare-katedralen og det normanniske tårnhuset er også lokalisert i sentrum.

I utkanten av byen ligger Sankt Brigids brønn og Fader Moores brønn (sistnevnte ved Milltown Road).

Turistdestinasjoner utenfor byen omfatter senteret for hesteavl, Irish National Stud, og Den japanske hage, veddeløpsbanen Curragh Racecourse og Kildare Village outlet-senter. Sistnevnte er et shoppingsenter i utkanten av Kildare.

Referanser
----------

1. ↑  «Den hellige Brigida av Irland (~452-525)», *Katolsk.no*
2. ↑  «Census 2016 Sapmap Area: Settlements Kildare» Arkivert 24. oktober 2021 hos Wayback Machine. *Central Statistics Office*
3. ↑   «History of Kildare Town», *Kildare Local History*
4. ↑  «A Brief History of Co.Kildare», *Kildare.ie*
5. ↑  Brighid Goddess and Saint
6. ↑  «Mac-Caille», *Dictionary of Irish Biography*
7. ↑  «Kildare Town Heritage Centre», *Kildare Heritage*
8. ↑  Designer Outlet Shopping Near Dublin | Kildare Village, *Thebicestercollection.com*
9. ↑   Kildare Village, *IntoKildare*

Eksterne lenker
---------------

* Offisielt nettsted Rediger på Wikidata

* (en) Kildare – kategori av bilder, video eller lyd på Commons Rediger på Wikidata
* Kildares historie, *Kildare.ie*

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames **·** MusicBrainz
 |